Source: http://www.monitorulexpres.ro/?mod=monitorulexpres&p=politic&s_id=186520
Timestamp: 2019-01-19 02:38:59+00:00
Document Index: 498493

Matched Legal Cases: ['CCR ', 'CCR ', 'CCR ', 'ICCJ ', 'CCR ', 'CCR ', 'CSM ']

Sesizarea lui Dancilă a fost acceptată CCR îi dă dreptate lui Dragnea
Sesizarea lui Dancilă a fost acceptată
CCR îi dă dreptate lui Dragnea
• Curtea Constituţională a României anunţă că Înalta Curte de Casaţie şi Justiţie trebuie să schimbe imediat, prin tragere la sorţi, toţi membrii completurilor de 5 judecători, inclusiv completul care îl judecă pe Dragnea, iar consecinţa va fi că toate procesele în curs aflate la completurile de 5 de la ÎCCJ vor fi reluate
Curtea Constituţională a României a admis miercuri că există un conflict juridic de natură constituţională între Parlament şi Înalta Curte de Casaţie şi Justiţie, pe tema constituirii completurilor de cinci judecători. Decizia este definitivă şi general obligatorie. În urma deciziei CCR, Înalta Curte „va trebui să procedeze de îndată la alegerea prin tragere la sorţi a tuturor judecătorilor din completurile de 5“.
Consecinţa deciziei, au mai explicat sursele citate, va fi că toate procesele în curs aflate la completurile de 5 de la ÎCCJ vor fi reluate. Mai mult, cei care au primit sentinţe definitive de la Înalta Curte, începînd cu anul 2014, le vor putea ataca dacă nu şi-au consumat căile extraordinare de atac prevăzute de Codul de procedură penală.
Va fi recreat şi completul care judecă în dosarul Dragnea
Pe 2 octombrie, premierul Viorica Dăncilă a sesizat CCR în legătură cu existenţa unui conflict juridic între Parlament şi Înalta Curte de Casaţie şi Justiţie (ÎCCJ) cu privire la formarea completurilor de cinci judecători de la instanţa supremă. Controversele au început după ce a intrat în vigoare Legea 304/2004 de modificare a legii privind organizare judiciară. Aceasta prevede că vicepreşedintele Înaltei Curţi de Casaţie şi Justiţie şi preşedintele Secţiei Penale nu mai conduc completurile de 5 judecători, ci toţi magistraţii din complet sînt traşi la sorţi. La Înalta Curte, Colegiul de conducere a decis să se aplice doar de la 1 ianuarie 2018, în timp ce Guvernul susţine că nu este respectat forul legislativ şi deciziile acestuia. Va fi recreat şi completul care judecă apelul la dosarul angajărilor fictive, în care preşedintele PSD, Liviu Dragnea, a fost condamnat în primă instanţă la 3 ani şi 6 luni de închisoare cu executare.
CCR: ICCJ se află în ilegalitate din 2014
Curtea a anunţat că a admis sesizarea formulată de prim-ministru şi „a constatat existenţa unui conflict juridic de natură constituţională între Parlament, pe de o parte, şi Înalta Curte de Casaţie şi Justiţie, pe de altă parte, generat de hotărîrile Colegiului de conducere a Înaltei Curţi de Casaţie şi Justiţie, începînd cu Hotărîrea nr. 3/2014, potrivit cărora au fost desemnaţi prin tragere la sorţi doar patru din cei cinci membri ai completurilor de 5 judecători, contrar celor prevăzute de art. 32 din Legea nr. 304/2004 privind organizarea judiciară, astfel cum a fost modificat şi completat prin Legea nr.255/2013“. Potrivit comunicatului CCR, „Înalta Curte de Casaţie şi Justiţie urmează a proceda de îndată la desemnarea prin tragere la sorţi a tuturor membrilor Completurilor de 5 judecători, cu respectarea art.32 din Legea nr. 304/2004 privind organizarea judiciară, astfel cum a fost modificat şi completat prin Legea nr.207/2018”. Decizia este definitivă şi general obligatorie şi se comunică, potrivit art.36 din Legea nr.47/1992, prim-ministrului, Senatului, Camerei Deputaţilor şi Înaltei Curţi de Casaţie şi Justiţie şi se publică în Monitorul Oficial al României, Partea I.
Un punct de vedere similar a fost susţinut în faţa Curţii de reprezentantul Guvernului, fostul judecător CCR Toni Greblă, în prezent secretar general al Executivului. Preşedinta ICCJ, Cristina Tarcea, a afirmat că nimeni nu o va putea convinge că tragerea la sorţi a completurilor de cinci judecători trebuia făcută în iulie 2018, cînd au intrat în vigoare modificări ale Legii de organizare judiciară.
Citeste mai mult despre CCR îi dă dreptate lui Dragnea
Eurodeputatul PSD Răzvan Popa: O rezoluţie cu privire la România este total nejustificată
Procurorii DNA îl acuză pe Tăriceanu că a primit indirect, cînd era premier, „foloase materiale” de aproape 800.000 de dolari de la o firmă austriacă
© Marius Mihuţoiu pentru Monitorul Expres | Powered by Yky CSM | executat în 12.781 milisecunde, încărcat în milisecunde